FVV Qamchiq dovonida sodir bo‘lgan sel bo‘yicha rasmiy ma’lumot berdi

Avvalroq, 8-iyun kuni Qamchiq dovonida sel oqibatida avtomobillar harakati to‘xtatilgani, shuningdek, sel bir nechta avtomobillari oqizib ketgani haqida xabar berilgandi. Favqulodda vaziyatlar vazirligi matbuot xizmati bu borada rasmiy ma’lumot berdi.

2018-yilning 8-iyun kuni soat 22:00 larda Namangan viloyatining Pop tumanida kuchli yomg‘ir yog‘ishi natijasida, mazkur tuman hududidan o‘tuvchi A-373 M-39 “Guliston—Bo‘ka—Angren—Qo‘qon—Andijon orqali—O‘sh” avtomobil yo‘lining Qamchiq dovoni qismining 225,5 kilometrida eni 80 metr, uzunligi 300 metr va balandligi 0,5 metrni tashkil etuvchi, umumiy hajmi 12 000 metr kub bo‘lgan tosh va tuproq massasi avtomobil yo‘li orqali oqib o‘tgan.
Mazkur holatdan kelib chiqib, soat 22:20 da IIV YHXBB tomonidan “Chinor” va “Sherobod” yo‘l harakati xavfsizligi maskanlarida avtotransport vositalarining ikki tomonlama harakati to‘xtatilgan.
Natijada, tosh va tuproq massasi yo‘lning avtomobil qatnov qismida harakatlanayotgan 2 ta yengil avtomobil vositasini surib, yo‘l chetiga chiqarib yuborgan. Mazkur avtomobil vositalarida bo‘lgan 6 nafar fuqarolar FVVning “Qamchiq” MQQB qutqaruvchilari tomonidan qutqarib olinib, ularga joyida birinchi tez tibbiy yordam ko‘rsatilib, ulardan ikki nafari Angren shahar markaziy kasalxonasiga yuborilgan va to‘rt nafar fuqaroga dovondagi “Buloq” tibbiy yordam maskanida tibbiy yordam ko‘rsatilgan.
Shuningdek, yo‘lning qatnov qismida qolgan 4 ta Isuzu, 2 ta MAN va 4 ta yengil avtomobil vositalari voqea joyidan xavfsiz hududlarga evakuatsiya qilingan.
Favqulodda vaziyatlar, Ichki ishlar va Sog‘liqni saqlash vazirliklari, hamda “O‘zavtoyo‘l” AJ, Namangan va Toshkent viloyati xokimliklari tomonidan tuni bilan hamkorlikda olib borilgan ishlar natijasida, avtomobil yo‘li tosh va tuproq massasidan tozalanib, 2018-yilning 9-iyun kuni soat 08:00da “Qamchiq” dovoni orqali avtomobil vositalarining qatnovi tiklandi.
Qidiruv-qutqaruv hamda kuchli yog‘ingarchilik oqibatlarini bartaraf etish ishlariga jami, 350 nafar xodimlar va 74 ta texnika jalb etildi.